เปิดกลยุทธ์กรุยทาง บ่อนเสรี แบ่งเงิน 7.9 ล้านคนจน
ประชาไท - 27 มิ.ย.48รายงานข่าวจากรัฐสภาระบุว่า ขณะนี้การศึกษาโครงการเอ็นเตอร์เทนเม้นท์ คอมเพล็กซ์ (Entertainment Complex) ที่รัฐบาลกำหนดให้นักกฎหมายดำเนินการนั้นใกล้จะเสร็จสิ้นแล้ว ผลการศึกษาเบื้องต้นพบว่าจะมีการนำนโยบายดังกล่าวไปผูกพันกับโครงการลงทะเบียนคนจน โดยระบุว่าจะนำรายได้จากโครงการนี้ไปช่วยเหลือคนจนกว่า 7.9 ล้านคนที่ลงทะเบียนไว้ รวมถึงทหารผ่านศึกด้วย ทั้งนี้ เมื่อวันที่ 23 มิ.ย.ที่ผ่านมา พ.ต.ท.ทักษิณ ชินวัตร นายกรัฐมนตรีให้สัมภาษณ์สื่อมวลชนยืนยันว่าได้มอบหมายให้นาย วิษณุ เครืองาม รองนายกรัฐมนตรีศึกษาความเป็นไปได้ในการเปิดเอ็นเตอร์เทนเม้นท์ คอมเพล็กซ์ แต่ต้องทำประชาพิจารณ์เพื่อให้เกิดความชัดเจนกับสังคม โดยเวลาที่เหมาะสมในการทำประชาพิจารณ์คือ รอเวลาที่จะมีการเลือกตั้งทั่วไปทั้งประเทศ ซึ่งต้องประสานกับ คณะกรรมการการเลือกตั้ง (กกต.) ด้วย เพราะต้องมีการเพิ่มอีก 1 บัตร รายงานข่าวจากรัฐสภาระบุด้วยว่า พื้นที่ที่กำหนดให้มีเอ็นเตอร์เทนเม้นท์ คอมเพล็กซ์ มีอยู่ 6 แห่งทั่วประเทศ โดยภาคเหนือลงตัวแล้วที่จังหวัดเชียงราย ภาคตะวันออก ได้แก่ จังหวัดชลบุรี รวมถึงสระแก้ว หรือจันทบุรี ภาคใต้ยังไม่มีข้อสรุปว่าจะเป็นจังหวัดพังงา ภูเก็ต หรือสุราษฎร์ธานี ส่วนกรุงเทพมหานครนั้นจะอยู่แถบถนนรัชดา โดยลักษณะของเอ็นเตอร์เทนเม้นท์ คอมเพล็กซ์นั้น จะมีความคล้ายคลึงกับในลาสเวกัส สหรัฐอเมริกา ซึ่งมีทั้งโรงแรม สถานบันเทิง เครื่องเล่นเกมส์ประเภทต่างๆ รวมถึงแหล่งโสเภณีที่ถูกต้องตามกฎหมายและได้รับการตรวจรับรองโรค ทั้งนี้ ลูกค้าที่จะเข้าได้ต้องมีบัตรเครดิตวงเงิน 1 แสนบาทขึ้นไป อย่างไรก็ตาม มีการวิพากษ์วิจารณ์กันว่าการเชื่อมโยงโครงการเอ็นเตอร์เทนเม้นท์ คอมเพล็กซ์ กับคนจน 7.9 ล้านคนรวมถึงทหารผ่านศึกนั้น เนื่องจากหวังผลชนะในการทำประชาพิจารณ์หรือประชามติที่จะเกิดขึ้นในอนาคต นอกจากนี้ยังมีการคาดการณ์ว่าผลการศึกษาดังกล่าวมีแนวโน้มจะถูกเปิดประเด็นในเบื้องต้นโดยบริษัทเอกชนมากกว่าจะเป็นรัฐบาล 
ประชาไท - 27 มิ.ย.48 รายงานข่าวจากรัฐสภาระบุว่า ขณะนี้การศึกษาโครงการเอ็นเตอร์เทนเม้นท์ คอมเพล็กซ์ (Entertainment Complex) ที่รัฐบาลกำหนดให้นักกฎหมายดำเนินการนั้นใกล้จะเสร็จสิ้นแล้ว